«Mi sint cetant fortunât, o soi rivât a mudâ in realtât il gno sium». Alberto Colautti di frut al cjalave il cîl di Monfalcon e si imagjinave ae vuide di avions pronts a sorvolâ il mont. Vuê, il bisiac dal borc di Aris-San Polo al è il sorestant dai pilotis Airbus de Alitalia a Rome.
15 mil oris fatis sui avions e une professionalitât metude a disposizion dai svoi papâi. «E je une emozion di no crodi e un privileç par me che o soi un cristian ferbint. O ricuardi di jessimi comovût pe viertidure dal An Sant di Pape Francesc inte Republiche Centriafricane. La situazion politiche e jere ingredeade e no ducj a conseavin al Pari Sant di fâ cheste fermade. A pene imbarcjât, nus à domandât in ducj i mûts di puartâlu là, e se no fossin rivâts, di dâi fintremai un parecjadudis. Mi à colpît la sô determinazion intal judâ cui che al à plui dibisugne e – cuant che dopo o sin tornâts indaûr – la felicitât sculpide su la sô muse».
Al conte de gjonde di sorvolâ la splaze di Copacabana in Brasîl cun miârs di fantats in spiete de Zornade mondiâl de zoventût e dopo il Sri Lanka, Cuba, i viaçs cun Pape Benedet XVI, i messaçs e la benedizion mandâts a ogni popul cuant si travierse il spazi aeri di diviers Stâts.
Classe 1961, Colautti al frecuente l’istitût tecnic aeronautic e al scomence a svolâ za a 16 agns. Al jentre in curt inte Marine Militâr e al tache a zirâ il mont.
Prime intai Stâts Unîts, dopo di gnûf in Italie fra La Spezia e Catania. Intal 1986 al jere imbarcjât suntune nâf puarte elicotars in Indie, cuant che al è vignût a savê dal concors in Alitalia. Un amôr pal svolâ che lu puarte ancje a judâ cui che al sint ansie dome ae idee di alçâsi in svol. Une pôre irazionâl e di no podê gjestî che e passe midiant di conseis e struments furnîts dilunc dai cors dal program “Voie di svolâ”.
La stesse serenitât che Colautti al sint inte tiere là che al è nassût: «O torni dispès a Monfalcon, mi plâs cjapâ la biciclete e pedalâ fin a Cividât, Palme. Tornâ mi permet di ricjariâmi, di cjatâ fûr part de mê famee e in pôcs dîs ancje la cadence de lenghe». ❚
Floriana Bulfon
fur_Latn fur_Latn fur_Latn fur_Latn fur_Latn fur_Latn sot_Latn